
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea art. 258  şi modificarea art. 295 alin.(1) din Legea nr. 571/2003 privind Codul fiscal cu care comisia noastră a fost sesizată în fond cu adresa Biroului Permanent nr. PL.x. 614 din  3 iulie  2006.
	PREŞEDINTE,

Mihai Nicolae Tănăsescu

RAPORT

 asupra propunerii legislative pentru completarea art. 258  şi modificarea 
art. 295 alin.(1) din Legea nr. 571/2003 privind Codul fiscal
Cu adresa nr. PL.x, 614 din 3 iulie 2006, Biroul Permanent conform art.95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă pentru  completarea art. 258  şi modificarea art. 295 alin.(1) din Legea nr. 571/2003 privind Codul fiscal.

La întocmirea raportului s-a avut în vedere avizul favorabil al Consiliului Legislativ.
Guvernul nu susţine adoptarea propunerii legislative.
Prezenta propunere legislativă  are ca obiect modificarea şi completarea Legii nr. 571/2003 privind Codul fiscal, cu modificările şi completările ulterioare. Prin această iniţiativă legislativă se propune :

· completarea alin. (6) al art. 258 din Codul fiscal cu un nou alineat, alin. (61), potrivit căruia impozitul pe terenurile amplasate în extravilan, aparţinând proprietarilor cu maxim 10 ha. de pământ să se reducă cu 50%, dacă titularul face dovada că, în anul fiscal precedent, a realizat un venit net pe membru de familie egal sau mai mic decât salariul minim pe economie, garantat în plată;
· revenirea art. 295 alin. (1) în forma sa iniţială, în sensul ca impozitele şi taxele locale, precum şi amenzile şi penalităţile aferente acestora să constituie venit la bugetele locale ale unităţilor administrativ-teritoriale, unde sunt înregistraţi contribuabilii.

Propunerea legislativă face parte din categoria legilor ordinare, potrivit art. 76 din Constituţia României, republicată.

La dezbaterea propunerii legislative au participat, în conformitate cu prevederile 54 şi 55 din Regulamentul Camerei Deputaţilor, republicat doamna Tudose Gabriela din cadrul Ministerului Finanţelor Publice.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu  unanimitate de voturi. 
Propunerea legislativă a fost respinsă de Senat în şedinţa din data de 29 iunie 2006.

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
In urma dezbaterii propunerii legislative pentru   completarea art. 258  şi modificarea art. 295 alin.(1) din Legea nr. 571/2003 privind Codul fiscal, în şedinţa din data de 6.09.2006, comisia propune respingerea acesteia deoarece Legea nr. 571/2003 privind Codul fiscal  cu modificările şi completările ulterioare a fost modificată şi completată prin Legea nr. 343/2006, publicată în Monitorul Oficial al României, Partea I, nr. 662 din 1 august 2006.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş

Ene Giorgiana

Roşu Gica

